b'\n_START_ARTICLE_\nWorship Him\n_START_SECTION_\nPozadina i snimanje\n_START_PARAGRAPH_\nWorship Him bio je prvi studijski album koji je objavila novonastala izdava\xc4\x8dka ku\xc4\x87a Osmose Productions. Vorphalack, Samaelov pjeva\xc4\x8d i gitarist, opisuje iskustvo snimanja albuma zajedno s Claudeom Landerom:_NEWLINE_ \xe2\x80\x9e[Claude] nikad prije nije \xc4\x8duo nekoga kako u studiju vri\xc5\xa1ti iz sve snage pa mu je stoga to bilo pomalo \xc4\x8dudno i vjerojatno nije to smatrao glazbom, ali se bar potrudio dati sve od sebe koriste\xc4\x87i svo svoje znanje. Karizmu tog prvog albuma mo\xc5\xbeete gledati kao rad s \xc4\x8dovjekom koji ne zna \xc5\xa1to radi dok vi to\xc4\x8dno znate \xc5\xa1to \xc5\xbeelite raditi pa tako dolazi do sukoba.\xe2\x80\x9d\n_START_SECTION_\nGlazbeni stil i utjecaji\n_START_PARAGRAPH_\nSamaelovi su prvi uzori bili sastavi Slayer, Bathory, Venom i rano doba grupe Possessed, uklju\xc4\x8duju\xc4\x87i i  Novovalne britanske heavy metal grupe kao \xc5\xa1to su Mot\xc3\xb6rhead i Iron Maiden. Hellhammer je tako\xc4\x91er uvelike inspirirao sastav. Vorphalack tvrdi da kad je prvi put \xc4\x8duo Apocalyptic Raids, pomislio je:_NEWLINE_ \xe2\x80\x9e\'Opa, ovo je ne\xc5\xa1to \xc5\xa1to ja mogu izvesti, u \xc4\x8demu mogu u\xc5\xbeivati i \xc5\xa1to mogu stvoriti svojevrsno,\' jer ve\xc4\x87ina je metal sastava u to vrijeme glazbu izvodila vrlo tehni\xc4\x8dki te su imali \xc5\xa1iroku lepezu mogu\xc4\x87nosti, dok smo mi bili vi\xc5\xa1e ograni\xc4\x8deni. Pa umjesto da se pravimo va\xc5\xbenima u tome kako smo dobri u sviranju nekog glazbenog instrumenta i umjesto da poku\xc5\xa1avamo impresionirati ljude vlastitim glazbenim vje\xc5\xa1tinama, mi smo poku\xc5\xa1avali stvoriti raspolo\xc5\xbeenje i atmosferu. Tako je zapravo po\xc4\x8delo. Neko\xc4\x87 sam znao govoriti da se radilo vi\xc5\xa1e o osje\xc4\x87ajima nego melodiji ili tehnici, htio sam samo stvoriti ne\xc5\xa1to \xc5\xa1to bi [nagnalo ljude] da se na neki na\xc4\x8din prona\xc4\x91u u drugoj dimenziji ili svijetu.\xe2\x80\x9d\n_START_SECTION_\nNaslje\xc4\x91e\n_START_PARAGRAPH_\n"Black Metal Special" izdanje \xc4\x8dasopisa Terrorizer opisao je Samael kao jedan od ranih drugovalnih black metal sastava koji su bili  "vrlo po\xc5\xa1tovani, utjecajni i najbitnije - imali su svoj jedinstven zvuk." Worship Him je imao zna\xc4\x8dajan utjecaj na ranu Norve\xc5\xa1ku black metal scenu. Euronymous iz sastava Mayhem bio je velik obo\xc5\xbeavatelj sastava. Iako nikad nije Samaelu ponudio ugovor sa svojom izdava\xc4\x8dkom ku\xc4\x87om Deathlike Silence Productions, Euronymous je po\xc5\xbealio \xc5\xa1to nije objavio Worship Him za kojeg je smatrao da je izvanredan album. Drugi je zna\xc4\x8dajan glazbenik norve\xc5\xa1ke black metal scene, Fenriz iz sastava Darkthrone, smatrao Worship Him klasi\xc4\x8dnim black metal albumom. Fenriz je tako\xc4\x91er i uklju\xc4\x8dio pjesmu "Into the Pentagram" na svoju kompilaciju The Best of Old-School Black Metal. Fenriz u knji\xc5\xbeici albuma izjavljuje kako je navedena pjesma "Samaelov odgovor na Hellhammerov \'Triumph of Death\'". O ranom Samaelovom zvuku tako\xc4\x91er je izjavio:_NEWLINE_ \xe2\x80\x9eSamael je bio jedan od sastava koji su hranili vatru black metala u doba kad gotovo nitko drugi nije. Samael je imao odre\xc4\x91eni tajanstven prizvuk u svojoj glazbi te sigurno nisu bili ni u kakvoj black/thrash tradiciji niti su imali puno veze sa death metalom. \xc4\x8cudim se \xc5\xa1to je vi\xc5\xa1e ljudi krenulo putem Mayhema, Darkthronea i Burzuma te se pitam za\xc5\xa1to vi\xc5\xa1e sastava nije krenulo putem Samaela, po\xc5\xa1to je takav put uistinu zanimljiv..\xe2\x80\x9d_NEWLINE_\xc4\x8casopis Decibel uvrstio je Worship Him u svoju "Dvoranu slavnih" na izdanju broj 118.'